小雪
作者：無可
朝代：唐

paragraphs: 片片互玲瓏，飛揚玉漏終。
乍微全滿地，漸密更無風。
集物圓方別，連雲遠近同。
作膏凝瘠土，呈瑞下深宮。
氣射重衣透，花窺小隙通。
飄秦增舊嶺，發漢攬長空。
迥冒巢松鶴，孤鳴穴島蟲。
過三知臘盡，盈尺賀年豐。
委積休聞竹，稀疎漸見鴻。
蓋沙資澶漫，灑海助沖融。
草木潛加潤，山河更益雄。
因知天地力，覆育有全功。